Nafarroako Parlamentuko Mahaiak, 2020ko irailaren 21ean egindako bilkuran, erabaki hau hartu zuen, besteak beste:

Ikusita Nafarroako Unibertsitate Publikoko Gizarte Kontseiluari buruzko uztailaren 2ko 15/2008 Foru Legea, zeinaren 9.3 a) artikuluan xedatzen baita Kontseilu horretako bost kide Nafarroako Parlamentuak hautatuko dituela gehiengo osoz, Eledunen Batzarrarekin adosturik eta Erregelamenduaren 37.1.bederatzigarrena artikuluarekin bat, honako hau ERABAKI DA:

**Lehena.-** Nafarroako Parlamentuak Nafarroako Unibertsitate Publikoko Gizarte Kontseilurako izendatu beharreko bost kideak hautatzeko arauak onestea. Hona arauen testua:

1. Nafarroako Parlamentuak Nafarroako Unibertsitate Publikoko Gizarte Kontseiluko kide izateko bost pertsona hautatuko ditu Nafarroako Parlamentuko ordezkari gisa, uztailaren 2ko 15/2008 Foru Legean xedatutakoari jarraituz.

2. Zenbat kide hautatu behar diren, horrenbeste hautagai aurkeztu ahalko ditu talde parlamentario edo foru parlamentarien elkarte bakoitzak. Hautagaiek aipatu foru legean ezarritako baldintzak bete beharko dituzte.

3. Talde parlamentarioek eta foru parlamentarien elkarteak hautagaiak aurkezteko idazki bat helaraziko diote Legebiltzarreko Mahaiari, eta idazki horretan jasota ageriko da proposatutako hautagaiek adierazitako onarpena. Proposatutako hautagaiak aipatu foru legeko 14. artikuluan ezarritako bateraezintasunen batean erortzen ote diren zehazte aldera, proposamen-idazkiarekin batera akreditazio edo adierazpen bat aurkeztu beharko da, non azalduko baita ez direla bateraezintasunean erortzen.

4. Talde parlamentarioek edo foru parlamentarien elkarteak gizarte kontseiluko kide izateko hautagaiak aurkezteko epea 2020ko urriaren 1eko 17:30ean bukatuko da.

5. Hautagaitzak aurkezteko epea bukatuta, Mahaiak kalifikatuko du ea proposatutako hautagaiek betetzen ote dituzten eskaturiko baldintzak, eta jarraian, kasua bada, hautagaiak aldarrikatuko ditu.

6. Gizarteko kontseiluko bost kideen hautaketa Legebiltzarreko Osoko Bilkuran eginen da, bozketa isilpekoaren bidez.

7. Bozketa txartelen bidez eginen da, eta zenbat kide hautatu behar diren, horrenbeste izen jarri ahalko ditu txartelean parlamentari bakoitzak.

Lehen bozketa bukatu eta gero emanen da eskuordetutako botoa. Hartara, talde parlamentario edo foru parlamentarien elkarte bakoitzaren barruan, handienetik txikienera, botoa eskuordetu duten pertsonak banan-banan deituta bozkatuko da.

8. Mahaiak botoak zenbatu eta boto gehien lortu dituzten bost hautagaiak aldarrikatuko ditu. Hautagaiek Legebiltzarreko kideen gehiengo osoaren aldeko botoa lortu behar dute gutxienez.

9. Proposamenean eragina izan dezaketen balizko berdinketak ebatziko dira boto kopuru bera lortu duten hautagaien arteko beste bozketa baten bidez. Berdinketak bere horretan baldin badirau, boto kopuru bera lortu duten hautagaien arteko bozketak eginen dira, harik eta berdinketa hautsi arte.

10. Lehenbiziko bozketan bost postuak betetzen ez badira 8. arauan zehaztutako baldintzak ez betetzeagatik, bozketak errepikatuko dira bete gabeko postuetarako. Bozketa hauetako txarteletan zenbat kide hautatu behar diren, horrenbeste hautagai sartu ahalko dira. Lehendakaritzak botazioak eten ahalko ditu zirkunstanziek horrela jokatzea gomendatzen badute. Segidan suertatzen badira hiru botazio hautagai guztiak edo hautagaietako bat hautatu gabe, bukatutzat emanen da hautatze-prozesua, eta prozesu berri bati emanen zaio hasiera bakarrik hautatu gabeko kideak hautatzeko.

**Bigarrena.-** Erabaki hau Nafarroako Parlamentuko Aldizkari Ofizialean argitara dadin agintzea.

Iruñean, 2020ko irailaren 21ean

Lehendakaria: Unai Hualde Iglesias